Otto Skorzeny

Otto Skorzeny, bet ganet d'an 12 a viz Mezheven 1908 e Vienna (Aostria-Hungaria d'an ampoent) hag aet da Anaon d'ar 5 a viz Gouhere 1975 e Madrid (Spagn), a oa un ofiser aostrian, bet Obersturmbannführer (letanant-koronal) er Waffen-SS. Brud a bakas e-pad an Eil Brezel-bed evit bezañ kaset da benn kefridioù ispisial evit an Trede Reich, dindan urzhioù eeun Adolf Hitler e-unan alies adalek kreiz 1943.

 Buhez 
E-pad e studioù e Vienna e kemeras perzh Skorzeny en ur gevredigezh studierien (Burschenschaft) doare broadelour alaman. Plijout a rae dezhañ en em gannañ, ha d'ar poent-se eo e tapas ur pezh kleizhenn war e zremm.

 Eil Brezel-bed 
Fellet a reas da Skorzeny mont er Luftwaffe e deroù an Eil Brezel-bed, met nac'het e voe abalamour d'e vent. Rollañ a reas neuze er rann-arme Leibstandarte SS Adolf Hitler. Kemer a reas perzh e aloubadeg an URSS adalek 1941 gant ar rann-arme SS Das Reich. Karget e oa da gas oberiadennoù ispisial e Moskov peurgetket, met ne voent ket kaset da benn.

Gloazet e voe en e benn e miz Genver 1942 hag adakset da Alamagn. Eno e voe roet kefridioù ren e Berlin. Kinnig a reas neuze sevel unvezioù prest da gas stourmoù a-dreñv da linennoù an enebourien, e doare ar bartizaned e reter Europa. Ganet e voe neuze ar pezh a zeuas da vezañ ar 502 SS-Jäger-Bataillon. Adalek kreiz 1943 e kemerjont perzh en un nebeud oberiadennoù komando. Ar re vrudetañ eo an Oberadenn Eiche (12 a viz Gwengolo 1943), ma voe dieubet Benito Mussolini eus e lec'h-bac'hañ en Apenninoù, hag an Oberadenn Greif (miz Kerzu 1944), a oa he fal plantañ reuz a-dreñv d'al linennoù stadunanat da vare emgann an Ardenne.

 Werwolf 
E fin an Eil Brezel-bed, pa voe anat e oa kollet ar brezel gant an Trede Reich, e voe savet unvezioù ar Werwolf. Ar re-se a oa unvezioù komando savet evit tagañ lu ar gevredidi a-dreñv d'o linennoù ha lazhadegañ an dreitourien d'an Trede Reich.

Er bloavezh 1945 e voe goulennet gant Otto Skorzeny tuta ha gourdoniñ lod eus unvezioù ar Werwolf. Buan a-walc'h e welas anat ne oa ket uhel an niver a emouestlidi nag ar perzh anezho. Implijet e voe muioc'h anezho, n'eo ket evit ar gefridi raksoñjet, met evit sikour an nazied a veze klask war o lerc'h da guitaat Europa.

 Goude ar brezel 
Barnet e voe Skorzeny e prosezioù Dachau goude ar brezel, evit e rol e emgann an Ardenne da skouer, pa oa bet stourmet gant e unvezioù dindan dilhad an arme stadunanat. Didamallet e voe Skorzeny e 1947, pa oa bet diskouezet e oa bet graet heñvel gant ar gevredidi ivez.

E miz Gouere 1948 e echapas kuit Skorzeny eus ar c'hamp ma oa bac'het e Darmstadt. Goude bezañ tremenet dre vBavaria ha Bro-C'hall e kavas repu e Spagn e 1950. Adalek 1952 e teuas da vezañ kuzulier milourel evit arme Egipt hag ar prezidant Gamal Abdel Nasser, hag evit ar prezidant Juan Perón en Arc'hantina.

Kregiñ a reas da labourat evit ar Mossad adalek 1963-1964, evit sikour ar servijoù israelian da dagañ raktresoù milourel douget gant skiantourien alaman en Egipt The Strange Case of a Nazi Who Became an Israeli Hitman, Haaretz, 27/03/2016 (lennet d'ar 15/06/2025).

Mervel a reas Skorzeny diwar ur c'hrign-bev en e skevent e 1975 e Madrid.

 Levrlennadur 
  Charles Messenger, Skorzeny's Special Missions: The Memoirs of the Most Dangerous Man in Europe, embannadurioù Greenhill Books, miz Mae 2006 
  Martin A. Lee, The Beast Reawakens: Fascism's Resurgence from Hitler's Spymasters to Today's Neo-Nazi Groups and Right-Wing Extremists, emb. Little Brown and Co (T), miz Gouhere 1997 

Daveennoù

Rummad:Ganedigezhioù 1908
Rummad:Marvioù 1975
Rummad:Trede Reich
Rummad:Ganedigezhioù e Vienna
Rummad:Ofisourien alaman
Rummad:Soudarded an Trede Reich
Rummad:Obersturmbannführer-SS
Rummad:Izili ar Waffen-SS